b'\n_START_ARTICLE_\nGrad Ro\xc5\xbeek (Rudolfseck)\n_START_SECTION_\nZgodovina\n_START_PARAGRAPH_\nGrad se v listinskih virih prvi\xc4\x8d omenja \xc5\xa1ele leta 1367. Pozidali so ga nekaj let prej gospodje vitezi Galli iz Gamberka, na posesti, ki je bila fevd koro\xc5\xa1kega (in kranjskega) de\xc5\xbeelnega kneza. Od njega so ga imeli v zastavi gori\xc5\xa1ko-tirolski grofje. Z izumrtjem gori\xc5\xa1kih grofov je zastava pre\xc5\xa1la na Celjske grofe. Leta 1367 sta v listini omenjena Konrad pl. Gall z Ro\xc5\xbeeka in njegov sin Hans, ki sta grad predala grofu Frideriku Celjskemu in ga takoj dobila nazaj v fevd. Podelitev fevda je bila potrjena leta 1424 Andreju Gallu. Po izumrtju Celjskih po mo\xc5\xa1ki liniji leta 1456 je tudi grad in gospostvo Ro\xc5\xbeek pre\xc5\xa1lo v neposredno last Habsbur\xc5\xbeanov, od katerih so ga imeli v fevdu pl. Galli. Tisti \xc4\x8das je bil lastnik Jurij pl. Gall. Po tem gradu se je za\xc4\x8del imenovati del zelo \xc5\xa1tevilne rodbine Gallov v obliki predikata\xc2\xa0\xc2\xbbzu Rudolfseck\xc2\xab._NEWLINE_Leta 1515, ob velikem kme\xc4\x8dkem uporu so puntarji grad zavzeli in ga mo\xc4\x8dno po\xc5\xa1kodovali. V tistem \xc4\x8dasu je na gradu gospodaril David pl. Gall, leta 1544 Kri\xc5\xa1tof, med letoma 1547 in 1553 Martin in leta 1572 Janez pl. Gall. Franc Kri\xc5\xa1tof pl. Gall je leta 1590 polovico gospostva prodal Maksimilijanu pl. Gallu, drugo polovico pa so bratje Andrej, Kri\xc5\xa1tof, Martin Rudolf, Jo\xc5\xa1t Jo\xc5\xbeef in Sigfrid pl. Galli prodali Viljemu pl. Gallu. Od 1596 do 1603 je bil lastnik te polovice Andrej pl. Gall, ki je posest kot fevd prodal Juriju baronu Lenkovi\xc4\x8du. Slednji je \xc5\xbee \xc4\x8dez eno leto posest prodal Jo\xc5\xbeefu Posarelliju. Nato naj bi posest ponovno pri\xc5\xa1la v roke Gallov saj se v listini iz leta 1641 omenja Gotfried z Ro\xc5\xbeeka. V Valvasorjevem \xc4\x8dasu je bila posest v lasti Friderika barona Galla, grad pa je bil tedaj \xc5\xbee razvalina. Ko je v 17. stoletju grad za\xc4\x8del propadati, in tudi postal odro\xc4\x8den in neudoben, so se Galli preselili na novo zgrajena gradova \xc4\x8ce\xc5\xa1njice in Morav\xc4\x8de._NEWLINE_V \xc4\x8dasu protestantizma je bila na Ro\xc5\xbeeku luterantska kapela z grobnico. \xc5\xa0tevilni \xc4\x8dlani rodbine Gallov so bili dokaj aktivni protestanti._NEWLINE_Grad Ro\xc5\xbeek omenja tudi Valvasor v Slavi vojvodine Kranjske:\xc2\xa0\xc2\xbbGrad stoji na Gorenjskem, tri milje od Ljubljane, v Morav\xc5\xa1ki dolini med visokimi gorami na strmem hribu. Neko\xc4\x8d je bil najbolje zavarovan s stolpi in mo\xc4\x8dnim obzidjem in je imel precej dohodkov. Ko pa so te dohodke sem in tja razdelili, zaradi priro\xc4\x8dnosti druge gradove z njimi zidali, posebno grad Morav\xc4\x8de in \xc4\x8ce\xc5\xa1njice, so Ro\xc5\xbeek docela zapustili; zato je dandanes \xc4\x8disto pust in razpadel.\xc2\xab'